Tsarafara Rakotoson

Tsarafara Rakotoson dia mpilalao sarimihetsika malagasy. Nilalao an'i Rajao ao amin’ny sarimihetsika *[[Malok'ila|Malok’ila]]* novokarin’ny Scoop Digital no tena nahafantarana azy. . Maro ny horonan-tsary efa nolalaoviny, mihoatra ny zato, ary izay no nahatonga azy ho isan'ireo olo-malaza ao amin’ny sehatry ny sinema malagasy ankehitriny.

## Tantaram-piainany
Teraka tamin'ny 11 Septambra 1959 i Tsarafara Rakotoson . Nianatra tao amin’ny sekolim-panjakana (EPP Mahabo Ambohidratrimo sy Lycée Moderne Ampefiloha) izy. Tany amin'ny lisea dia nianatra ny zavakanto sy ny kolontsaina izy. Nanohy ny fianarany tany ivelany izy ka nianatra momba ny aeronautika tany USSR. Tamin'ny 3 Aogositra 1984, nanambady izy ary niteraka vavy .

## Ny sehatry ny asa
Tsarafara Rakotoson dia nanomboka ny asany tao amin’ny televiziona nasionaly malagasy, tao amin’ny TVM sy RNM, ary naneho fahaiza-manao ihany koa teo amin’ny sehatry ny teatra alohan’ny nifantohany indrindra tamin’ny sinema. Nandray anjara tamin’ny sarimihetsika sy andian-tantara maro izy.

Amin’ireo olona maro nolalaoviny, dia ny toetr’i Rajao ao amin’ny *[[Malok'ila|Malok’ila]]* no nampalaza azy indrindra sy nampisongadina azy teo imason’ny vahoaka. Na dia manana toetra miavaka aza i Rajao — ray aman-dreny tsy dia nianatra, tia tena, tia vola ary masiaka — dia zary lasa anamarika amin’ny sarimihetsika malagasy izy io noho ny fahaizan'i Tsarafara Rakotoson namoaka azy. Ny fandinihiny sy ny fanaraha-maso ny fihetsiky ny olona ao amin’ny fiarahamonina, izay nandrafetany ny maha-izy an’i Rajao, no nahatonga iny fahombiazana iny.

### Fomba fanao ara-javakanto
Tsarafara Rakotoson dia miavaka amin’ny fahaizany manatanteraka toetra samihafa, tsy voafetra amin’ny fomba mahatsikaiky fotsiny izay ahafantarana an’i Rajao. Nandray anjara tamin’ny andraikitra matotra kokoa koa izy, toy ny pretra na mpampianatra.

Na dia nosoratan’ny mpanoratra tantara sy mpamokatra aza ny ankamaroan’ny lahatenin’ny toetrany, dia manampy amin’ny fanamboarana ny toetran’ny mpilalao izy amin’ny fandalinana lalina ny fihetsika sy ny fitenin’ny toetra mba hahatonga azy ireo ho tena misy tokoa.

### Asa hafa ivelan’ny sinema
Ankoatra ny maha-mpilalao azy, Tsarafara Rakotoson dia misehatra eo amin'ny dokam-barotra sy ny fanentanana ara-tsosialy. Manoratra sy mandray anjara amin’ny tantara an-tsehatra fohy (sketchs) izy ho an’ny fanentanana momba ny vaksiny, ny ady amin’ny fandotoana ny tontolo iainana, ny fanovàna ny fahazarana ara-tsakafo ary koa ny fanabeazana olom-pirenena. Matetika izy no mampiasa ny toetr’i Rajao amin’ireo fanentanana ireo, amin’ny endrika mampianatra sy manentana.

Taorian’ny fahombiazan’ny sarimihetsika *[[Malok'ila|Malok’ila]]* dia nitsangana ny tarika Rajao mianakavy, izay ahitana ireo mpilalao rehetra tao amin’ilay sarimihetsika. Ity tarika ity dia nanao seho maro manerana ny Nosy.

Hatramin’ny taona 2017, dia niasa tao ambadiky ny fakantsary ihany koa i Tsarafara Rakotoson. Nanaraka sy namokatra sarimihetsika iray mitondra ny lohateny hoe *Toamasina Tomany* izy, saingy tsy navoaka noho ny tsy fahafaham-pony manokana rehefa vita tanteraka ny asa.

Nanoratra tantara sy tetikasa maro ihany koa izy, izay mbola miandry famatsiam-bola. Araka ny filazany, ny sakana lehibe amin’ny fandrosoan’ny sinema malagasy dia ny tsy fisian’ny fanohanana sy vola, na dia betsaka aza ny talenta sy tantara manan-danja azo avoaka amin’ny sehatra nasionaly.

## '''Filmografia'''
Ireto avy ny sarimihetsika izay nandraisan’i Tsarafara anjara tamin’ny filalaovana azy.

* 2024 : *[[Malok'ila]] 16*
* 2023 : *[[Malok'ila]] 15*
* 2022 : *Saringotra 13 -* *Saringotra 12* *-* *Saringotra 11* *-* *Saringotra 10*
* 2021 : *Saringotra 9 -* *Saringotra 8* *-* *Saringotra 7* *-* *Saringotra 6* *-* *Saringotra 5* *-* *Saringotra 4* *-* *Saringotra 3* *-* *Saringotra 2* *-* *Saringotra*
* 2020 : *Robera 2 - Diary 3 - Robera 3*
* 2019 : *Benja kely 4*
* 2018 : *Benja kely 3 - Robera - Dada*
* 2017 : *Benja kely 2*
* 2016 : *Taingim-bozona 2* - Pasy tolaka - Benja kely
* 2014 : *Adisanina (Be Galona)*
* 2013 : *Malok'ila 14 -* *Malok'ila 13 - Bob sy Carter - Adisanina (Valala) - Adisanina (Mpamadika)*
* 2012 : *Malok'ila 12 -* *Malok'ila 11 - Dika Vilana - Baraingo 2*
* 2011 : *Malok'ila 10 - Baraingo - Volomborona 2*
* 2010 : *Play Boys 3 -* *Malok'ila 9* *-* *Malok'ila 8* *-* *Malok'ila 7*
* 2009 : *Malok'ila 6 -* *Malok'ila 5* *-* *Play Boys 2*
* 2008 : *Malok'ila 4 -* *Malok'ila 3* *-* *Play Boys*
* 2007 : *Malok'ila 2 -* *Malok'ila*
* 2006 : *Volomborona*
* 2005 : *Andrebabe 2*

## Loharano